Der skal falde rigtig mange politiske brikker på plads, før den danske regerings drøm om et fælles europæisk udrejsecenter for alle afviste asylansøgere i Europa bliver til mere end en drøm. Det blev understreget i går, da udlændinge- og integrationsminister Inger Støjberg (V) sammen med den hollandske minister for migration, Mark Harbers, var på besøg på Udrejsecenter Sjælsmark, der ligger i Nordsjælland, og hvor der i øjeblikket bor omkring 200 afviste asylansøgere.

Det var ikke, fordi Mark Harbers tog afstand fra den danske drøm. Han hilste alle ideer om et nyt europæisk asylsystem velkommen, og han synes, at det er godt, at lande som Østrig og Danmark har taget initiativet. Men han manglede svar på en lang række spørgsmål.

»Jeg er nysgerrig efter at vide, hvad planen går ud på. Er det muligt at indarbejde planen, så den er forenelig med international ret? Er det muligt at indarbejde den, så den er forenelig med national ret? Kan vi få garantier for de forhold, som disse mennesker vil blive modtaget på? Er der nogen lande, der vil have sådan et center?«, sagde Mark Harbers i et interview med Danmarks Radio og Politiken.